Document ID: /roh_data/filtered/fineweb-2-filterrobots_roh.jsonl.gz/59558

classas 2019/20
fotografias da classa da Sandro Tomaschett
fotografias da classa da Sandro Tomaschett
Il viadi d'atun ha menau la 5. e 6. classa alla Tgina dil Rein. Suenter esser serendi cul tren sil Pass Alpsu essan nus sesparti en duas gruppas; ina part ha priu la via cuorta engiuviars viers il Lag da Tuma suttapeis. L'autra gruppa ei serendida sco emprem sil Péz Pazzola, ei silsuenter spassegiada sper la Tegia dil Badus ora ed ei la finfinala era arrivada al Lag da Tuma. Leu havein nus cuortamein fatg pausa da miezdi. Suenter che tuts han puspei giu tancau avunda forzas, essan nus viagiai en direcziun Val Maighels. Naven da leu essan la finfinala puspei viagiai viers il Pass Alpsu, nua che nus havein spitgau sil tren per serender a casa.
fotografias dad Aurelia Albin-Flepp, Lea Berther e Sandro Tomaschett
Ina damaun d’atun cun aura magnifica havein nus priu il tren tochen a Nätschen. Cun la telecabina essan nus arrivai cumadeivlamein tochen sil Gütsch sin 2344 m.s.m. Pacificamein essan nus viagiai alla riva dil Lutersee. Cun anim han ils affons contruiu 4 interessants umens-crap. Quella lavur artistica ha fatg fom e tuts han schau gustar la buna marenda. Nus havein cuntinuau il viadi tochen sil Schneehühnerstock ed essan descendi per la senda dalla Vagliauna tochen al Pass Alpsu. Staunchels e cuntents essan nus turnai a casa cul tren.
fotografias dad Ursula Cadalbert
Il viadi d’atun dalla 1. & 2. classa ha menau naven dil Cuolm da Vi entochen Caischavedra. Nus vein gudiu ina bellezia spassegiada e silsuenter ina buna grillada a Caischavedra avon che viagiar culla pendiculara a Mustér sil plaz da giugs. Cuntents essan nus returnai cul tren a casa.
fotografias da Doris Friberg
Nies viadi d’atun ha menau nus uonn si Caischavedra. Da magnifica aura e survesta havein nus gudiu da far la spassegiada da Maurus e Madleina e silsuenter havein astgau guder la plazza da termegliar, ina buna ligiongia sil fiug e la cumpignia. Ils izuns ed utschins madirs han carmalau ils affons da raccoltar ed emplenir lur capialas.
Ils 4 da settember ha la 5. e 6. classa retschiert visetas d'ina classa dil marcau da Turitg. Cunquei ch'els han passentau ina jamna da camp cheu a Sedrun han els secapescha era vuliu emprender entgins plaids romontschs. Aschia han las scolaras ed ils scolars indigens preparau entgins posts pils hosps. Cuntrari han denton era las scolaras ed ils scolars turitges mussau a nos affons lur marcau e specialitads. Aschia ei quei stau ina situaziun "win-win". In pèr paucas impressiuns da quei avonmiezdi anfleis vus cheu sut.